Twee busse, polisiemotor brand in Braamfontein‘n Polisievoertuig is Dinsdag in Braamfontein aan die brand gesteek. Foto: Twitter Betogers het Dinsdagaand twee busse en ŉ polisievoertuig in Braamfontein, Johannesburg, aan die brand gesteek te midde van #FeesMustFall-betogings by die Universiteit van die Witwatersrand (Wits). Die betogers het die strate in die Braamfontein-omgewing ingevaar en dit met betonasblikke en klippe versper. ŉ Bus van Wits, ŉ Rea Vaya-snelbus en ŉ polisievoertuig, is tydens die chaos aan die brand gesteek en het uitgebrand. Betogers het ook ŉ brandweerwa met klippe bestook. Die universiteitbestuur het Woensdag die gewelddadige betoging veroordeel. Shirona Patel, die universiteit se woordvoerder, het gesê 15 passasiers was op die Wits-bus wat aan die brand gesteek is. “Een van dié passasiers het vermoedelik die brand begin. Die ander studente het petrol geruik en dadelik die busdrywer in kennis gestel, wat die deur oopgemaak het sodat almal ongedeerd kon afklim,” het Patel gesê. ŉ Saak van brandstigting word onder meer ondersoek. Patel het gesê die oortreders moet sou gou moontlik in hegtenis geneem en aangekla word.